นายกรัฐมนตรี เรียกทีมเศรษฐกิจหารือปรับขึ้นภาษีบุหรี่
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ปฎิบัติหน้าที่ที่ทำเนียบรัฐบาล จับตาไปที่หารือร่วมกับนายสุพัฒนพงษ์  พันธ์มีเชาวร์ รองนายกรัฐมนตรีและรัฐมนตรีว่าการกระทรวงพลังงาน นายอาคม เติมพิทยาไพสิฐ รัฐมนตรีว่าการกรวงการคลัง นายกฤษฎา จีนะวิจารณะ ปลัดกระทรวงการคลัง และนายลวรณ แสงสนิท อธิบดีกรมสรรพสามิต เพื่อหารือเรื่องการขึ้นภาษีบุหรี่ คาดการณ์ว่า การขึ้นภาษีบุหรี่ครั้งใหม่จะต้องเข้าสู่ที่ประชุม ครม.เห็นชอบ ก่อนวันที่ 1 ตุลาคมนี้ เพื่อนำมาประกาศใช้ ทั้งนี้อัตราภาษีตามโครงสร้างภาษีบุหรี่ใหม่ แม้ภาระจะไม่ปรับขึ้นจากร้อยละ 20 เป็น ร้อยละ 40 ตามกฏหมาย แต่อัตราการจัดเก็บขั้นต่ำตามมูลค่าของโครงสร้างภาษีบุหรี่ใหม่จะมากกว่าร้อยละ 20 แน่นอน เบื้องต้นมีการคาดการณ์กันในตลาดผู้ค้าบุหรี่ว่า ราคาบุหรี่หลังโครงสร้างภาษีใหม่มีผลบังคับใช้ อาจจะปรับเพิ่มขึ้นซองละ 6-8 บาทขณะที่โครงสร้างภาษีบุหรี่ที่ใช้อยู่ในปัจจุบัน มีการเก็บตามปริมาณที่มวนละ 1.20 บาท บวกกับตามมูลค่าร้อยละ 20 สำหรับบุหรี่ที่ราคาขายปลีกไม่เกิน 60 บาทต่อซอง และร้อยละ 40 สำหรับบุหรี่ที่ราคาขายปลีกที่ราคาเกิน 60 บาทต่อซอง ซึ่งตามกฎหมายเดิม ในวันที่ 1 ตุลาคม 2564 การเก็บภาษีบุหรี่ตามมูลค่าจะต้องเหลืออัตราเดียวที่ ร้อยละ 40 ทุกชนิดราคาบุหรี่ แต่ทั้งผู้ค้าบุหรี่และชาวไร่ยาสูบไม่เห็นด้วย เนื่องจากจะทำให้ราคาบุหรี่ปรับขึ้นสูงอย่างมาก โดยกรมสรรพสามิตมีรายได้จากการจัดเก็บภาษีบุหรี่ เฉลี่ยปีละ 6 หมื่นล้านบาทภายหลังการหารือขึ้นภาษีบุหรี่ นายกรัฐมนตรี จะเปิดโอกาสให้ นายอนุชา นาคาศัย รัฐมนตรีประจำสำนักนายกรัฐมนตรี ในฐานะประธานอนุกรรมการ ด้านประชาสัมพันธ์ APEC นำคณะเข้าพบเพื่อขอรับนโยบายประเด็นการประกวดตราสัญลักษณ์ การจัดทำวีดิทัศน์และการรับมอบตำแหน่งในโอกาสการเป็นเจ้าภาพ APEC ของไทยในปี 2565 ที่ห้องสีเขียว